# Contaminació del sòl

La contaminació del sòl és la contaminació que afecta el sòl. Es considera contaminació del sòl la degradació física o química d'aquest, que hi provoca una degradació que porta a la pèrdua parcial o total del sòl o bé a un canvi significatiu de l'ecosistema al qual pertany.

## Causes

Les causes principals solen ser per l'activitat humana o antropogèniques. Així es provoca la contaminació del sòl per escalfament, per addicció de substàncies sòlides o líquides, per addicció de radiació, per gasos, erosió, compactació i activitat minera, donant lloc a zones degradades. Les contaminacions més greus són generalment conseqüència de l'abocament de residus diversos, especialment residus industrials tòxics i residus de les explotacions petrolieres.
En alguns casos també les activitats naturals poden provocar contaminació del sòl, per exemple l'erupció d'un volcà o el pas reiterariu d'animals.
Les principals causes són:
* Emmagatzematge incorrecte de productes i/o residus en activitats industrials
* Abocaments incontrolats de residus
* Runa industrial
* Bidons soterrats
* Emmagatzematge incorrecte de productes o residus
* Accidents en el transport de mercaderies
* Fuites en tancs o operacions deficients
* Abocaments incontrolats d'aigües residuals
* Ús incorrecte de pesticides i/o adobs
* Clavegueram antic en mal estat
* Antics enterraments de residus
* Deposició de contaminants atmosfèrics
* Acumulació excessiva de residus en abocadors

## Efectes

Si sota o a la vora del sòl contaminat hi passa aigua, la contaminació pot arribar a aquesta. La contaminació de l'aigua té la possibilitat d'estrendre's després als rius i a la mar, provocant la mort de plantes aquàtiques, peixos, ocells i amfibis, entre altres formes de vida.
Els principals efectes són:
* Contaminació de les aigües superficials
* Contaminació de les aigües superficials subterrànies
* Contaminació dels sediments del riu
* Evaporació de compostos volàtils: L'evaporació de compostos volàtils que es trobin en el sòl i/o aigües subterrànies pot suposar un risc d'inhalació de contaminants per a les persones i tenir efectes diversos en funció de la toxicitat dels compostos. Les acumulacions a l'interior d'edificis poden ser importants.
* Contaminació de l'aire a l'interior d'edificis: L'evaporació de compostos volàtils del sòl i/o d'aigües subterrànies pot provocar la seva mobilització i introducció a l'interior d'edificis a través de parets o conductes, i exposar així a les persones al risc d'inhalació de contaminants. En aquests casos, l'acumulació de compostos volàtils s'acostuma a trobar en soterranis d'edificis i pot detectar-se fàcilment mitjançant l'obertura d'una aixeta d'aigua a través de la qual s'alliberen els gasos acumulats a la canonada.
* Contaminació d'aigua d'abastament: La contaminació de les aigües subterrànies pot suposar la contaminació de pous d'abastament per a ús agrícola, industrial o municipal, i provocar un risc per a les persones associat a la ingestió d'aigua o a la ingestió d'hortalisses regades amb l'aigua contaminada. El punt d'abastament on es detecten els efectes de la contaminació pot estar molt lluny de l'origen d'aquesta contaminació.
* Ingestió de terra contaminada: La presència de sòls contaminats en zones recreatives públiques o jardins particulars pot provocar un risc de contacte amb el sòl contaminat i la possibilitat d'ingestió accidental d'aquest sòl per part de nens quan hi juguen.
* Ús recreatiu d'aigües superficials contaminades: Les aigües superficials contaminades en llocs destinats a un ús recreatiu poden suposar un risc per a les persones associat al contacte dèrmic amb l'aigua, a la ingestió accidental d'aigua o a la inhalació de vapors.
* Perills en excavacions: La realització d'excavacions en terrenys contaminats i amb possibilitat d'existència de bosses de residus poden suposar un risc per als veïns i operaris, associat a emanacions tòxiques, inhalació de compostos volàtils i/o explosions de gasos.
* Contaminació d'hortalisses i animals de granja a causa de la utilització d'aigües subterrànies: La utilització d'aigües subterrànies contaminades per al reg o bé per al consum en granges pot tenir els següents efectes:
** Consum ramader de vegetals contaminats regats amb aigua contaminada.
** Ingestió ramadera d'aigua contaminada.
** Consum humà de productes ramaders contaminats.
** Consum humà de productes hortícoles contaminats.

## Referències

* ↑ Comencen les obres de col·locació de la barrera que aïllarà els llots tòxics del pantà de Flix durant la descontaminació
* ↑ «Causes de la contaminació del sòl». Agència de Residus de Catalunya. [Consulta: 7 febrer 2018].
* ↑ Arsuaga, Juan Luis. Breve historia de la tierra con nosotros dentro (en castellà). Barcelona (Espanya): Editorial Planeta, S. A., 2019, p. 223. ISBN 978-84-233-5537-2.
* ↑ «Efectes de la contaminació del sòl». Agència de Residus de Catalunya. [Consulta: 7 febrer 2018].

## Vegeu també

* Zona degradada
* Efecte de vora
* Destrucció de l'hàbitat
* Agencia catalana de residus

## Enllaços externs

* Sòls contaminats. Agència Catalana de Residus
* Descontaminació embassament de Flix
* Plataforma Cerdanyola sense abocadors. Plataforma ciutadana preocupats pel perill que suposen els abocadors tòxics de la plana del castell de Cerdanyola.